Աղետ Հանեդա օդանավակայանում (2024)

**Աղետ Հանեդա օդանավակայանում,**  ավիավթար, որ տեղի է ունեցել 2024 թվականի հունվարի 2-ին։ Japan Airlines ավիաընկերության Airbus A350-941 ինքնաթիռը Սապորո-Տոկիո երթուղով JAL516 ներքին չվերթը ավարտելուց հետո թռիչքուղում բախվել է De Havilland Canada DHC-8-315Q MPA ճապոնական առափնյա պահպանության ինքնաթիռին, որը  պատրաստվել է օդ բարձրանալ՝ Իշիկավա պրեֆեկտուրայում երկրաշարժից տուժածներին օգնելու համար։ JL516 չվերթի բոլոր 379 անձինք (367 ուղևոր և անձնակազմի 12 անդամ) ողջ են մնացել, նրանցից 17-ը վիրավորվել են. DHC-8 ինքնաթիռի անձնակազմի 6 անդամներից միայն 1-ն է ողջ մնացել՝ ծանր վնասվածքներ ստանալով։ Բախումից հետո երկու ինքնաթիռներն էլ ամբողջությամբ այրվել են։

Այս ավիավթարը Airbus A350 ինքնաթիռի առաջին և (2024 թվականի հունվարի դրությամբ) միակ կորուստն էր։ Սա նաև առաջին մահացու վթարն է և Japan Airlines ավիաընկերության ինքնաթիռի առաջին կորուստը 1985 թվականին Տոկիոյի մոտ Boeing 747-ի կործանումից հետո։ Բախումից հետո Հանեդա օդանավակայանը փակ է եղել մի քանի ժամով։

## Ինքնաթիռներ
### Airbus A350
Japan Airlines ընկերության (JAL) նավակողի JA13XJ և սերիական 538 համարներով Airbus A350-941 ինքնաթիռը, իր առաջին թռիչքը կատարել է 2021 թվականի սեպտեմբերի 20-ին և առաքվել  Japan Airlines ընկերությոըն նույն թվականի նոյեմբերի 10-ին։

### De Havilland Canada DHC-8
Ճապոնական առափնյա պահպանության De Havilland Canada DHC-8-315Q MPA, նավակողի JA722A և սերիական 656 համարներով, իր առաջին թռիչքն իրականացրել է 2007 թվականի նոյեմբերին։ 2008 թվականի փետրվարի 26-ին այն հանձնվել է Field Aviation Company Inc. ընկերությանը, իսկ 2009 թվականի փետրվարին տեղափոխվել է Sojitz Avisys Corp., ստանալով JA722A համարը։ Նույն թվականի մարտին նա ներգրավվել է Ճապոնիայի առափնյա պահպանություն։ Ինքնաթիռը վնասվել է 2011 թվականի Ճապոնիայի երկրաշարժի և ցունամիի ժամանակ, երբ գտնվում էր Սենդայի օդանավակայանում, և այնտեղ վնասված միակ ինքնաթիռն էր, որը վերանորոգման կարիք է ունեցել։

## Իրադարձությունների ժամանակագրություն
Ճապոնական ավիաուղիների չվերթ 516 թռել է Տիտոսե օդանավակայանից 16:27 JST (07:27 UTC)՝ դեպի Հանեդա օդանավակայան։ Մոտավորապես ժամը 17:47 JST (08:47 UTC), Հանեդա օդանավակայանում 34R թռիչքուղու վրա վայրէջք կատարելիս, 516 չվերթը բախվել է ճապոնական առափնյա պահպանության DHC-8-315 ինքնաթիռին, որը, ըստ տեղեկությունների, հագեցած չի եղել հատուկ հաղորդիչ՝ ADS-Bհամակարգով։ CCTV-ի կադրերը ցույց են տվել, որ Japan Airlines ընկերության ինքնաթիռը օդանավակայանով թռիչքուղուց մինչև կանգ առնելը շարժվելիս՝ մոտ մեկ կմ  կրակի հետք է թողել։ Հրշեջ ծառայությունները ժամանել են մոտ երեք րոպեից։ Ընդհանուր առմամբ աղետի վայր է ժամանել մոտ 100 հրշեջ մեքենա։ Տոկիոյի հրշեջ վարչության  տվյալներով՝ հրդեհը գրեթե մարթել է կեսգիշերից անմիջապես հետո։ Այդ պահին օդանավի մարմինը փլուզվել էր կրակի ուժգնության պատճառով։
մինի|308x308փքս|Հանեդա օդանավակայանի գծապատկերը, բախման վայրը և այրված ինքնաթիռի բեկորների տեղերըը նշված են
Թիվ 516 չվերթի բոլոր 367 ուղևորները և անձնակազմի 12 անդամները բարեհաջող լքել են օդանավը։ Տարհանման համար օգտագործվել են ութ տարհանման սանդուղքներից երեքը, որոնք տեղակայված են ինքնաթիռի ճակատային մասում։ Japan Airlines ընկերությունը հայտնել է, որ օդանավի բարձր հաղորդակցման համակարգը դադարել է գործել, ուստի անձնակազմը հրահանգներ է տվել՝ օգտագործելով մեգաֆոններ։ Ուղևորների թվում եղել են Ավստրալիայի 12 քաղաքացիներ։ Ինքնաթիռում եղել է նաև 8 երեխա։ 14 մարդ ստացել է թեթև վնասվածքներ, նրանցից չորսը տեղափոխվել են հիվանդանոց։ Նկատվել է, որ ուղևորներից ոչ ոք իր հետ ձեռքի ուղեբեռ չի վերցրել, ինչը նպաստել է արագ տարհանմանը։ Ինքնաթիռում գտնվողների գոյատևման վրա ազդող մեկ այլ գործոն այն էր, որ ինքնաթիռը, որն առաջին կոմերցիոն մոդելներից է, որը կառուցվել է ածխածնային մանրաթելից և կոմպոզիտային նյութերից, համեմատաբար լավ է դիմակայել բախմանը և կրակի սկզբնական հետևանքներին։ Ինքնաթիռում գտնվող վերջին անձը տարհանվել է 18:05-ին՝ վայրէջքից 18 րոպե անց։

Ճապոնական առափնյա պահպանության ինքնաթիռը՝ անձնակազմի վեց անդամներով, պատրաստվել է սնունդ մատակարարել նախորդ օրը Իշիկավա պրեֆեկտուրայի Նոտո թերակղզու տարածքում տեղի ունեցած հզոր երկրաշարժից տուժած տարածքներ։ Դա կառավարության կողմից գործարկված չորս ինքնաթիռներից մեկն էր տուժած տարածքներին օգնություն տրամադրելու համար։ Հրամանատար օդաչուն (PIC), ով հայտնել է, որ ինքնաթիռը պայթել է բախումից հետո, ողջ է մնացել լուրջ վնասվածքներով, մինչդեռ անձնակազմի մյուս հինգ անդամները Տոկիոյի հրշեջ ծառայության կողմից հայտարարվել են մահացած։ Առափնյա պահպանության ինքնաթիռի բեկորները գտնվել են Japan Airlines ընկերության ինքնաթիռի վերջնական կանգառից մի քանի հարյուր մետր հեռավորության վրա։

## Տես նաև
* DC-8 օդանավի աղետը Տոկիոյում

## Ծանոթագրություններ

Կատեգորիա:2024 Ասիայում
Կատեգորիա:2024 Ճապոնիայում
Կատեգորիա:Ավիապատահարներ
Կատեգորիա:Ճապոնիայի տրանսպորտ
Կատեգորիա:Տոկիոյի պատմություն